Liggenna

La liggenna (o liggenta, tèrmini sicilianu usatu a Ripostu ntâ pruvincia di Catania) è nu tipu di cuntu assai anticu, comu lu mitu e la fàula, e fa parti dû patrimoniu culturali di tutti li pòpuli, apparteni â tradizzioni urali e ntâ narrazzioni ammisca lu riali a lu maravigghiusu. 

La palora liggenna diriva dû latinu legenda ca significa "cosi c'hannu a èssiri liggiuti", "digni d'èssiri liggiuti" e cu stu tèrmini, un tempu, si vulìa ndicari lu cuntu dâ vita di nu santu e supratuttu lu cuntu dî sô miràculi.

'N siquitu la palora accanzau un significatu cchiù estisu e oi la palora liggenna ndica quarsiasi cuntu ca prisenta elimenti riali ma trasfurmati dâ fantasìa, tramannatu pi cilibbrari fatti o pirsunaggi funnamintali pâ storia dûn pòpulu, oppuru pi spigari quarchi carattirìstica di l'ammienti naturali e pi dari risposta a di li pirchì.

Li liggenni si rivòrcinu â cullittivitati, comu li miti e spièganu l'urìggini di quarchi aspettu di l'ammienti, li rèuli e li mudelli di sèquiri, certi abbinimenti stòrici, o ritinuti tali, ô scopu di rinzardari li ligami d'appartinenza â cumunitati.

 Liggenna dô "Rattu di Proserpina" 
Luppina amari (varianti dô "Rattu di Proserpina" pi spiegari lu gustu amaru dê Luppina).

"Plutone", diu di l'infiri, 'n gghiornu vosi taliari chi succideva 'nto nostru munnu.
Camina, camina, agghicau 'nta 'na virdi chianura, ricca di ciumi e ciuri ciaurusi....
'Nta sta chianura, 'menza all'erba, vitti 'na bedda picciotta ca ciuri cuggheva.....
Plutone, appena la vitti, sintì na vampata d'amuri e di disiu... 
... costrinsi Proserpina a acchianari supra lu so carru e la rapiu purtannula all'infiri cu iddu.

Cerere, ca era a matri di Proserpina, dispirata la circò ppi tutti l'anguli do munnu.
Ppi novi jorna e novi notti interi gridava u nnomu di so figghia e chiancìa.
Mentri, comu na pazza, circava sta so figghia, sintiu 'nta l'aria comu na risata
- era lu scrusciu ca lu ventu facìa mentri smuveva i fogghi di 'n'alburu di luppina -
" Ah, mentri ca jù soffru e mi disperu comu a na dannata, tu, arburu di luppina, arriri
alli mei spaddi?

Pozza magari tu e li tò frutti essiri pri sempri amaru, accussi comu amaru e ora u cori miu!".

E fù accussi ca l'arburu di luppina e li sò frutti, arristaru ppi sempri amari.

Catigurìa:Cultura
Catigurìa:Liggenni
Catigurìa:Linguìstica
Catigurìa:Sicilia